Werkersdag: Nie veel om te vier nie, sê MaimaneMmusi Maimane, leier van die DA, tydens die Werkersdagvieringe in Kaapstad (1 Mei 2017) Foto: DA, Twitter Mmusi Maimane, leier van die Demokratiese Alliansie, het Maandag gesê werknemers in Suid-Afrika het nie veel om te vier nie, weens hoë vlakke van werkloosheid en pres. Jacob Zuma se regering wat nie meer vir hulle werk nie. “Drie-en-twintig-jaar later het die tyd aangebreek om die mag weg te neem van ŉ regering wat nie meer vir ons werk nie. Vandag voel dit of daar nie veel is om te vier nie,” het Maimane gesê. “Ons het die vryheid om te werk, maar 9 miljoen van ons susters en broers, pa’s en ma’s, seuns en dogters, het nie werk nie.” Hy het sy toespraak gelewer by die DA se Werkersdagvieringe by die Blue Downs-stadion in Kaapstad. Bonginkosi Madikizela, waarnemende provinsiale leier van die DA, het by hom aangesluit. Hy het gesê miljoene sal hul werk verloor as Zuma sy wil kry. Hy het gesê Zuma het die regering in ŉ “misdaadsindikaat” omskep en die nasionale tesourie is sy persoonlike “spaarvarkie”. “Jacob Zuma se leuenagtige, stelende, bedrieglike regering is verkeerd. Dit hou nie by die regverdige reëls van die spel nie. Dit lei Suid-Afrika in die verkeerde rigting. Dit breek ons ekonomie af en verhinder ons vermoë om werk te skep vir miljoene mense,” het Maimane gesê. “Jacob Zuma praat oor radikale ekonomiese transformasie, maar wat hy bedoel is radikale verryking van ŉ klein elite, insluitend sy vriende, die Guptas. Ons ekonomie het nie Zuma se radikale transformasie nodig nie. Dit het ŉ algehele modernisering nodig, want ons ou ekonomiese praktyke werk eenvoudig nie.” Maimane het gesê die land het diegene, sonder kapitaal, nodig om weer die kapitaalmark te betree en dat klein ondernemings die middelpunt van die ekonomie moet wees en dat hulle deur ŉ bekwame staat ondersteun moet word. Hy het gesê die mense is nie die probleem nie, maar die regering maak dit baie moeilik vir mense om suksesvol te wees. “Wanneer jy ŉ regering het wat vir almal werk, kry jy ŉ ekonomie waar almal werk. Wanneer die regering vir almal werk, kan jongmense skool verlaat met die vaardighede wat hulle nodig het. “Wanneer die regering vir almal werk, word die water-, elektrisiteit-, vervoer- en kommunikasie-infrastruktuur gebou wat nodig is vir ondernemings om te groei en suksesvol te wees. Dan word die beste, slimste, mees bekwame en ervare mense in die kabinet aangestel.”